Ego Iterius de Tociaco, omnibus tam presentibus quam futuris notum facio quod nobilis mulier Hodierna, quondam uxor Girardi Grossi, et filii ejus, videlicet Willelmus Grossus, miles, et Girardus, pro remedio animarum suarum et parentum suorum donaverunt domino meo Willelmo, Autissiodorensis episcopo, et successoribus suis episcopis Autissiodori, in perpetuam elemosinam, medietatem omnium rerum que habebant apud Charbuiam et Briciacum, que partiebantur cum Matheo de Briciaco, milite, et residuam medietatem vendiderunt eidem sexaginta libras pruvinensis monete habendas in perpetuum, et tenentur hoc facere laudari ab Humbaudo, fratre suo, qui profectus est ultra mare, si rediret; et si heres aliquis veniret qui vellet habere venditionem premissam ratione hereditatis, ipsi tenentur dare episcopo decem libras pro pena si ipsum non garantirent. Ego, autem, de cujus feodo erant omnia predicta, ad petitionem eorum, tam donationem prelibatam quam venditionem ratas habeo, et prefato domino meo episcopo, et successoribus suis episcopis Autissiodorensibus, in perpetuum laudo, concedo et presentis carte testimonio et sigilli mei impressione corroboro et confirmo. Actum, anno ab Incarnatione Domini millesimo ducentesimo-nono.